ส่วนที่ 1

ข้อมูลสรุป (Executive Summary)

ในปี 2546 ธุรกิจอสังหาริมทรัพย์ได้แสดงสัญญาณการฟื้นตัวอย่างชัดเจน
อันเป็นผลมาจากการปรับตัวดีขึ้นอย่างต่อเนื่องของภาวะเศรษฐกิจโดยรวม
และจากการที่รัฐบาลต่ออายุมาตรการภาษีเพื่อสนับสนุนการซื้อขายอสังหา
ริมทรัพย์ออกไปจนถึงปลายปี 2546 ทั้งนี้ อัตราดอกเบี้ยที่ยังคงตัวในระดับต่ำ
เป็นอีกหนึ่งปัจจัยสำคัญที่ทำให้ความต้องการที่อยู่อาศัยยังคงเพิ่มสูงขึ้นอย่างต่อเนื่อง
นอกจากนี้การที่สถาบันการเงินต่าง ๆ
ยังคงระมัดระวังด้านการปล่อยสินเชื่อให้แก่ผู้ประกอบการรายเล็ก
ซึ่งส่งผลให้การเติบโตของธุรกิจอสังหาริมทรัพย์เป็นไปอย่างมีเสถียรภาพมากยิ่งขึ้น

บริษัท แสนสิริ จำกัด (มหาชน) และบริษัทในเครือ
ต่างประสบความสำเร็จอย่างมากในการขยายธุรกิจ โดย
ได้ดำเนินการพัฒนาโครงการที่อยู่อาศัยและเปิดตัวโครงการที่อยู่อาศัยใหม่หลากหลายรูปแบบอย่างต่อเนื่อง
อาทิ โครงการคอนโดมิเนียม 15 แห่ง โครงการบ้านเดี่ยว 6 แห่ง และโครงการทาวน์เฮ้าส์ 2
แห่ง ซึ่งทุกโครงการได้รับการ ตอบรับเป็นอย่างดีจากลูกค้า
อันเป็นผลมาจากนโยบายการบริหารงานของบริษัทที่มุ่งเน้นการพัฒนารูปแบบสินค้า
ให้สอดคล้องกับความต้องการที่แท้จริงของกลุ่มลูกค้า
และตรงกับวัตถุประสงค์ที่แตกต่างกันของลูกค้าในแต่ละพื้นที่ นอกจากนี้
ยังสร้างความโดดเด่นให้กับสินค้าด้วยการเพิ่มบริการที่เปี่ยมด้วยคุณภาพ
เพื่อสร้างความพึงพอใจสูงสุดแก่ลูกค้า

ส่งผลให้ผลประกอบการในปี 2546 ของบริษัทแสนสิริ จำกัด (มหาชน) มีรายได้รวมทั้งสิ้น 3,814
ล้านบาท เพิ่มขึ้นกว่าร้อยละ 191 จากช่วงเดียวกันของปีก่อน และมีกำไรสุทธิทั้งสิ้น 579 ล้านบาท
ทั้งนี้ รายได้หลักของบริษัทมาจากรายได้การพัฒนาโครงการเพื่อขาย คิดเป็นร้อยละ 75
รายได้จากธุรกิจโรงแรมคิดเป็นร้อยละ 9
รายได้ค่าบริการและการบริหารจัดการอาคารคิดเป็นร้อยละ 6 รายได้จากการให้เช่าคิดเป็นร้อยละ
4 และรายได้อื่นๆ คิดเป็นร้อยละ 6

ในช่วงเดือนเมษายน ถึงเดือนกรกฎาคม 2546 บริษัทได้ดำเนินการปรับเปลี่ยนสัญลักษณ์ของบริษัท
และ โครงการที่อยู่อาศัยของบริษัทใหม่ทั้งหมด โดยมอบหมายให้ Enterprise IG Limited
บริษัทที่มีชื่อเสียงในด้านการพัฒนาภาพลักษณ์ขององค์กรและหน่วยงานธุรกิจระดับสากลเป็นผู้ดำเนินการออกแบบ
เพื่อสร้างความเป็นเอกลักษณ์ รวมถึงสะท้อนภาพลักษณ์ความเป็นผู้นำของบริษัท
ด้วยความมุ่งมั่นที่จะนำเสนอและพัฒนารูปแบบของที่อยู่อาศัยที่สวยงามทันสมัยตอบรับความต้องการของลูกค้าได้อย่างแท้จริงมาโดยตลอด

ในเดือนสิงหาคม 2546 บริษัท แสนสิริ จำกัด (มหาชน) และบริษัทในเครือ ได้จัดงาน “Living
in Style by Sansiri” ขึ้น ณ บริเวณ Plenary Hall ศูนย์ประชุมแห่งชาติสิริกิติ์ บนพื้นที่กว่า
4,000 ตารางเมตร โดยนำเสนอโครงการทุกประเภทที่อยู่อาศัยทั้งหมดของกลุ่มบริษัทแสนสิริ
เป็นจำนวนทั้งสิ้น 15 โครงการ ได้แก่ คอนโดมิเนียม บ้านเดี่ยว และทาวน์เฮ้าส์
ซึ่งนับได้ว่าเป็นงานแสดงที่อยู่อาศัยที่ใหญ่ที่สุด ซึ่งจัดขึ้นโดยผู้ประกอบการธุรกิจเพียงกลุ่มเดียว
ด้วยมูลค่าโครงการขายรวมทั้งสิ้นเกือบ 20,000 ล้านบาท

ตลอดระยะเวลาที่ผ่านมา บริษัทได้ให้ความสำคัญกับงานวิจัยและการพัฒนาสินค้าเป็นอย่างมาก
เพื่อทำให้บริษัทมีศักยภาพในการแข่งขันเพิ่มมากขึ้น โดยทำการศึกษาและวิจัยในเชิงลึก
เพื่อก่อให้เกิดความเข้าใจภาวะตลาดและแนวโน้มการแข่งขันอย่างชัดเจน
ทำให้สามารถออกแบบสินค้าที่ตอบสนองความต้องการที่แท้จริงของลูกค้าได้เป็นอย่างดี ทั้งนี้
ทางบริษัทได้ทำการศึกษาวิจัยทั้งด้านปริมาณและด้านคุณภาพ
โดยงานวิจัยด้านปริมาณจะทำหน้าที่สำรวจ และวิจัยอุปสงค์ อุปทานในตลาด
โดยเน้นพื้นที่ในกรุงเทพฯ และ ปริมณฑลเป็นหลัก ทำให้บริษัทรู้ความ
เคลื่อนไหวของตลาดในแต่ละส่วนอย่างใกล้ชิด ตลอดจนยังได้เรียนรู้ข้อมูล
และศักยภาพทางการตลาดของคู่แข่งในกลุ่มอุตสาหกรรมเดียวกันอย่างต่อเนื่อง
ส่วนงานวิจัยด้านคุณภาพนั้น จะเน้นนโยบายที่บริษัทยึดถือมาโดยตลอด คือ
การผลิตสินค้าที่ดีมีคุณภาพสูง เพื่อให้ชีวิตความเป็นอยู่ของผู้บริโภคดีขึ้น
โดยได้ทำการสำรวจพฤติกรรม ความต้องการในการอยู่อาศัยของคนกรุงเทพฯ และปริมณฑล
แล้วนำมาเป็นข้อมูลสำคัญในการออกแบบบ้าน เพื่อให้สอดคล้องกับวิถีชีวิตความเป็นอยู่ของคนไทย
โดยให้ความสำคัญกับพื้นที่ใช้สอยที่คุ้มค่าสูงสุดในทุกๆตารางเมตร ตลอดจนไม่ขัดแย้งต่อความเชื่อ
วัฒนธรรม และประเพณีของคนไทย

ในเดือนมีนาคม 2547 หลังจากที่บริษัทได้ทำการเพิ่มทุนเป็นที่เรียบร้อย
จะสามารถขยายกิจการและลงทุนซื้อ
ที่ดินสำหรับโครงการบ้านเดี่ยวและคอนโดมิเนียมเพิ่มได้อีกเป็นจำนวนมาก
โดยยังคงเน้นการพัฒนาโครงการควบคู่ไปกับทำเลที่มีศักยภาพสูง
ครบถ้วนด้วยระบบโครงสร้างพื้นฐานด้านสาธารณูปโภคและการคมนาคม สามารถสร้างผลตอบแทนที่ดี
ในระยะเวลาที่ไม่นานเกินควร

นอกจากนี้ บริษัทยังมีนโยบายที่จะลงทุนในโครงการประเภททาวน์เฮ้าส์มากขึ้น
โดยเน้นทำเลที่ตั้งกลางใจเมือง
เพื่อรองรับการขยายตัวของกำลังซื้อกลุ่มรายได้ปานกลางที่ไม่สามารถซื้อบ้านเดี่ยวได้
โดยบริษัทจะลงทุนผ่านบริษัทในเครือ คือ บริษัท พลัส พร็อพเพอร์ตี้ พาร์ทเนอร์ จำกัด
ซึ่งปัจจุบันรับบริหารโครงการอาคารชุดพักอาศัยและอาคารสำนักงานกว่า 3 ล้านตารางเมตร
และกำลังขยายงานด้านการพัฒนาอสังหาริมทรัพย์ในตลาดระดับกลาง

การแข่งขันในปี 2547 มีแนวโน้มที่จะทวีความรุนแรงมากขึ้น
เนื่องจากมีผู้ประกอบการรายใหม่เกิดขึ้นในตลาดอย่างต่อเนื่อง
ในขณะที่ปริมาณความต้องการเพิ่มขึ้นในสัดส่วนอัตราที่น้อยกว่า
ผลกระทบข้างต้นก่อให้เกิดสภาวะการแข่งขันที่สูงขึ้นในหลาย ๆ ด้าน เริ่มตั้งแต่ด้านการผลิต
การซื้อที่ดิน การหาผู้ออกแบบ การสั่งซื้อวัสดุก่อสร้าง รวมถึงการแข่งขันทางการตลาด
ซึ่งจะเน้นหนักไปที่ด้านการสร้างความแตกต่างให้แก่ภาพลักษณ์ขององค์กร ภาพลักษณ์ของ สินค้า
และการใช้กิจกรรมส่งเสริมการตลาดรูปแบบใหม่ เป็นต้น

แนวโน้มการพัฒนาสินค้า จะมีการแข่งขันเพื่อให้ได้มาซึ่งสินค้าที่มีคุณภาพสูง มีประโยชน์ใช้สอยมากขึ้น
ขณะเดียวกัน ผู้ประกอบการต่างก็เร่งพัฒนาแนวทางที่จะนำเทคโนโลยีใหม่ ๆ มาใช้ในการผลิต
เพื่อลดต้นทุน และรักษาเสถียรภาพในการแข่งขันของตนเองไว้

ปัจจัยที่สำคัญอีกประการหนึ่ง ที่จะส่งผลกระทบโดยตรงต่อธุรกิจอสังหาริมทรัพย์ คือ
การประกาศผังเมืองใหม่ของกรุงเทพมหานคร
ซึ่งมีการเปลี่ยนแปลงรวมถึงเพิ่มข้อจำกัดในการพัฒนาที่ดิน และการปลูกสร้างอาคารมากขึ้น
ทั้งบ้านแถวขนาดเล็กไปจนถึงอาคารขนาดใหญ่พิเศษ ดังนั้น
หลังจากที่กรุงเทพมหานครประกาศใช้ผังเมืองใหม่ (คาดว่าจะประกาศใช้วันที่ 4 กรกฎาคม 2547)
สินค้าที่ออกสู่ตลาดในปลายปีจะเป็นสินค้าใหม่ และอาจเป็นสินค้าที่ไม่มี
อุปสงค์รองรับในอัตราที่เหมาะสม ซึ่งจะก่อให้เกิดการแข่งขันด้านราคา

นอกจากนี้ การขยายตัวอย่างรวดเร็วของภาคอสังหาริมทรัพย์
และการลงทุนสาธารณะขั้นพื้นฐานขนาดใหญ่ของภาครัฐทำให้ความต้องการใช้วัสดุ เครื่องมือ
และแรงงานสำหรับการก่อสร้างเพิ่มจำนวนมากขึ้น ผู้ผลิต
ผู้ประกอบการด้านวัสดุก่อสร้างและรับเหมาก่อสร้างต่างไม่สามารถปรับตัวและขยายกำลังการผลิตเพื่อรองรับได้ทัน
ส่งผลให้ในปีที่ผ่านมามีการนำเข้าวัสดุจากต่างประเทศในปริมาณสูงมาก
คาดว่าในอนาคตวัสดุก่อสร้างบางรายการเกิดภาวะขาดแคลน
เนื่องจากต้องรอเวลาขยายกำลังการผลิต ส่งผลถึงราคาวัสดุก่อสร้างที่จะปรับตัวสูงขึ้นอย่างต่อเนื่อง
ทำให้บ้านมีราคาสูงขึ้น
ในขณะที่ผู้ประกอบการจะต้องเผชิญกับสภาวะได้กำไรเบื้องต้นลดลงอย่างแน่นอน

อย่างไรก็ตาม บริษัทได้ตระหนัก และจัดเตรียมมาตรการรองรับสถานการณ์ดังกล่าวไว้เป็นอย่างดี
โดยได้มีการสร้างพันธมิตรทางธุรกิจในด้านต่าง ๆ อย่างครบถ้วน ตั้งแต่กลุ่มผู้ผลิตวัสดุก่อสร้าง
กลุ่มผู้ค้าวัสดุก่อสร้าง กลุ่มผู้รับเหมางานก่อสร้าง ตลอดจนผู้ออกแบบ และหน่วยงานอื่น ๆ
ที่เกี่ยวข้อง บริษัทจึงมีความมั่นใจว่าจะสามารถผ่านพ้นปี 2547 ไปได้ด้วยดี
บรรลุตามเป้าหมายที่วางไว้ได้อย่างมีประสิทธิภาพ